
A Turandot egyes szövegváltozatainak összehasonlító elemzése

Kulcsszavak: Turandot; Gozzi; Schiller; Maffei; összehasonlítás
Dolgozatomban Carlo Gozzi Turandot-ját  hasonlítom össze Friedrich Schiller átdolgozásával és annak Andrea Maffei általi olasz fordításával, tartalmi, poétikai-stilisztikai, strukturális és lexikális szempontból. Vizsgálom továbbá az átdolgozás és a szó szerinti átvételek arányait a Gozzi-Schiller és a Schiller-Maffei szövegek viszonylatában, hangsúlyt fektetve a két olasz szöveg egymáshoz való viszonyára, ezáltal az olasz nyelvű színházi szövegekben bekövetkező ízlésváltozás nyomon követhetőségére.
Azért tartom fontosnak, hogy e változatokról szövegcentrikus összehasonlító elemzés készüljön, mert a fellelhető tanulmányok általában a Puccini-operát helyezik a középpontba, annak az elődöktől eltérő dramaturgiájával foglalkoznak, a Gozzi-Schiller-Maffei szövegeket mintegy állomásokként említik röviden. Ugyanakkor Puccini levelezéséből egyértelműen kiderül, hogy ő a Maffei-féle fordításban olvasta először a történetet, majd librettistáival, Renato Simonival és Giuseppe Adamival szinte kizárólag ezt a változatot használták a librettó elkészítéséhez. Mivel Puccininak köszönhetően a mű világhírűvé vált, úgy gondolom, érdemes a történet alapját képező szövegváltozatokat önmagukban, szövegcentrikusan megvizsgálni. 



